**Students’ Help ösztöndíj**

Az Általános Orvostudományi Kar (ÁOK) pályázatot hirdet a hallgatók kötelező óraszámon túli gyakorlati képzését segítő ösztöndíjra. Az ösztöndíj egy éves időtartamra pályázható. Célja elsősorban a hallgatók szakmai és szakmai-kommunikációs készségének fejlesztése. A hallgató konkrét feladatait a kérdéses időszakban a Sürgősségi Klinika vezetője határozza meg és írásban rögzíti.

Az ösztöndíjra az a magyar programon tanuló orvostanhallgató pályázhat, aki

– orvostanhallgatóként legalább hat lezárt félévvel rendelkezik,

– az aktuális és a megelőző félévben aktív hallgatói jogviszonnyal rendelkezik,

– az elmúlt két lezárt félévben az ösztöndíjindexe meghaladja a 3,5-ös átlagot,

– legalább középfokú angol nyelvvizsgával rendelkezik, és társalgási szinten beszél angolul.

A pályázathoz benyújtandó dokumentumok:

* a Tanulmányi Osztály által kiadott jogviszony igazolás, amelyen szerepel az utolsó két aktív félév ösztöndíjindexe,
* a nyelvvizsga/ák másolata,
* kitöltött jelentkezési lap,
* közéleti és szakmai tevékenység igazolására szolgáló dokumentumok.

A pályázat elbírálásáról az ÁOK dékánja által létrehozott *ad hoc* bizottság dönt, a fenti tanulmányi, szakmai és közéleti tevékenységek alapján. A Students’ Help ösztöndíj folyósítása során az ÁOK folyamatosan vizsgálja, hogy a hallgató a folyósítás feltételeinek (tanulmányi eredmény, a kötelező óraszám fölött a betegellátásban eltöltött idő) megfelel-e. Meg nem felelés esetén az ösztöndíj folyósítása szüneteltethető, vagy megszüntethető.

Dr. Mátyus László

egyetemi tanár

ÁOK dékán